text:
извършената работа в неправителствени, регионални и многостранни форуми, участващи в дейности, свързани със стандартите, техническите регламенти и процедурите за оценка на съответствието;
 д)
 по искане на дадена страна предоставя консултации по въпроси, произтичащи от настоящата глава и от Споразумението за ТПТ;
 е)
 създава, когато е необходимо за постигане на целите на настоящата глава, работни групи за справяне със специфични въпроси, свързани с настоящата глава и Споразумението за ТПТ, като определя ясно сферата на компетентност и отговорностите на тези работни групи;
 ж)
 улеснява, ако е приложимо, диалога и сътрудничеството между регулаторните органи в съответствие с настоящата глава;
 з)
 съгласно член 75, параграф 1, буква б) от настоящата глава изготвя работна програма по въпроси от взаимен интерес за страните, която се преразглежда периодично;
 и)
 проучва всички останали въпроси, свързани с настоящата глава, които могат да спомогнат за подобряване на достъпа до пазарите на страните по споразумението;
 й)
 преразглежда настоящата глава с оглед на всички новости във връзка със Споразумението за ТПТ и с решенията или препоръките на Комитета по техническите пречки пред търговията към СТО и прави предложения за евентуални изменения на настоящата глава;
 к)
 информира, ако се счете за целесъобразно, Комитета по търговията за прилагането на настоящата глава; и
 л)
 предприема всякакви други действия, които страните по споразумението считат, че ще са от помощ при прилагането на настоящата глава и на Споразумението за ТПТ и при улесняване на търговията.
 3. С цел да улесни прилагането на настоящата глава представителят на всяка страна по споразумението в подкомитета отговаря за координирането с институциите на централно държавно управление, местните публични институции, неправителствените институции и съответните лица на територията на тази страна; и по искане на друга страна по споразумението ги кани да участват в заседанията на подкомитета. Представителят на страните по споразумението уведомява за всеки въпрос, свързан с настоящата глава.
 4. Освен ако страните по споразумението са договорили друго, консултациите в съответствие с параграф 2, буква д) съставляват консултации съгласно член 301, при условие че те отговарят на изискванията, установени в параграф 9 от посочения член.
 5. Подкомитетът може да заседава с участието на ЕС страната по споразумението и една андска държава, подписала настоящото споразумение, по въпроси, свързани изключително с двустранните взаимоотношения между ЕС страната по споразумението и тази андска държава, подписала настоящото споразумение. Ако друга андска държава, подписала настоящото споразумение, изрази интерес към въпроса, който ще се обсъжда на такова заседание, тя може да участва в заседанието след предварителното съгласие на ЕС страната по споразумението и съответната андска държава, подписала настоящото споразумение.
 6. Освен ако страните по споразумението договорят друго, подкомитетът заседава най-малко веднъж годишно. Заседанията могат да са присъствени или да се провеждат по друг начин, договорен от страните по споразумението.
 Член 84
 Обмен на информация
 1. Всяка информация или обяснение, предоставени по искане на дадена страна по споразумението в съответствие с разпоредбите на настоящата глава, се предоставят в печатна или електронна форма в срок от 60 дни, като този срок може да бъде удължен, след като докладващата страна по споразумението предварително посочи основания за това.
 2. По отношение на запитванията, на


text:
които следва да са подготвени да отговорят информационните центрове, както и по отношение на управлението и разглеждането на такива запитвания в съответствие с член 10 от Споразумението за ТПТ или с настоящата глава, страните по споразумението прилагат препоръките на Комитета по техническите пречки пред търговията към СТО, приети на 4 октомври 1995 г.
 ГЛАВА 5
 Санитарни и фитосанитарни мерки
 Член 85
 Цели
 Целите на настоящата глава са:
 а)
 защита на живота или здравето на хората, на животните или растенията на територията на страните по споразумението, като същевременно се улеснява търговията между тях в областта на санитарните и фитосанитарните мерки (наричани по-нататък „СФС мерки“);
 б)
 сътрудничество за по-нататъшното прилагане на Споразумението на СТО за санитарните и фитосанитарните мерки (наричано по-нататък „Споразумение за СФМ“);
 в)
 гарантиране, че СФС мерките не представляват неоправдани пречки пред търговията между страните по споразумението;
 г)
 разработване на механизми и процедури, насочени към ефективно разрешаване на проблемите, възникващи между страните по споразумението в резултат на разработването и прилагането на СФС мерки;
 д)
 засилване на комуникацията и сътрудничеството между компетентните органи на страните по споразумението по санитарни и фитосанитарни въпроси;
 е)
 улесняване на прилагането на специалното и диференцирано третиране, като се вземат под внимание различията между страните.
 Член 86
 Права и задължения
 Страните по споразумението потвърждават отново своите права и задължения съгласно Споразумението за СФМ. По отношение на страните по споразумението се прилагат и разпоредбите на настоящата глава.
 Член 87
 Приложно поле
 1. Настоящата глава се прилага за всяка СФС мярка, която може да засегне пряко или косвено търговията между страните по споразумението.
 2. Настоящата глава не се прилага за стандартите, техническите регламенти и процедурите за оценка на съответствието, определени в Споразумението за ТПТ, освен когато те се отнасят за СФС мерки.
 3. Освен това настоящата глава се прилага по отношение на сътрудничеството между страните по споразумението по въпроси, свързани с хуманното отношение към животните.
 Член 88
 Определения
 1. За целите на настоящата глава се прилагат определенията от приложение А от Споразумението за СФМ.
 2. Страните по споразумението могат да се договорят за други определения за целите на прилагането на настоящата глава, като вземат предвид глосарите и определенията на съответните международни организации.
 Член 89
 Компетентни органи
 За целите на настоящата глава компетентните органи на всяка страна по споразумението са посочените в допълнение 1 на приложение VI (Санитарни и фитосанитарни мерки). Страните по споразумението се информират взаимно за всяка промяна на тези компетентни органи.
 Член 90
 Общи принципи
 1. СФС мерките не могат да бъдат използвани като необосновани пречки пред търговията между страните по споразумението.
 2. Установените в обхвата на настоящата глава процедури се прилагат:
 а)
 по прозрачен начин,
 б)
 без ненужно забавяне; и
 в)
 съгласно условия и изисквания, включително разходи, които не трябва да бъдат по-високи от действителните разходи за услугата и които трябва да са съразмерни с таксите, налагани за подобни местни продукти на страните по споразумението.
 3. Страните по споразумението не могат да използват процедурите, посочени в параграф 2, нито исканията за допълнителна информация с цел забавяне на достъпа на внесените продукти до своите пазари без наличието

type: contracts

jurisdiction: EU


text:
на научна и техническа обосновка.
 Член 91
 Изисквания по отношение на вноса
 1. Общите изисквания на дадена страна с по споразумението по отношение на вноса се прилагат за продуктите на друга страна по споразумението.
 2. Всяка страна по споразумението гарантира, че изнасяните за друга страна по споразумението продукти отговарят на санитарните и фитосанитарните изисквания на страната по споразумението вносител.
 3. Страната по споразумението вносител гарантира, че нейните условия за внос се прилагат по пропорционален и недискриминационен начин.
 4. При всяко изменение на изискванията за внос на дадена страна по споразумението трябва се да предвижда установяването на преходен период в съответствие с естеството на изменението, за да се избегне прекъсване на търговския поток от продукти и да се позволи на страната по споразумението износител да приведе своите процедури в съответствие с това изменение.
 5. Когато в своите изисквания по отношение на вноса дадена страна по споразумението включи оценка на риска, тази страна по споразумението незабавно започва извършването на тази оценка и информира страната по споразумението износител за периода от време, необходим за оценката.
 6. Когато страната по споразумението вносител е стигнала до заключението, че продуктите на страна по споразумението износител отговарят на нейните санитарни и фитосанитарни изисквания по отношение на вноса, тази страна по споразумението разрешава вноса на тези продукти в срок от 90 работни дни (12) след датата, на която е направено заключението.
 7. Таксите за проверка могат единствено да покриват разходите, направени от компетентния орган при извършване на проверки при внос. Таксите за проверка са съразмерни с налаганите такси за проверката на подобни местни продукти.
 8. Страната по споразумението вносител информира във възможно най-кратък срок страната по споразумението износител за всяко изменение по отношение на такси, включително за основанията за това изменение.
 Член 92
 Процедури за внос
 1. При внос на продукти от животински произход страната по споразумението износител информира страната по споразумението вносител за списъка с нейните предприятия, които отговарят на изискванията на страната по споразумението вносител.
 2. По искане на страна по споразумението износител, придружено със съответните гаранции, страната по споразумението вносител одобрява предприятията, посочени в параграф 3 от допълнение 2 на приложение VI (Санитарни и фитосанитарни мерки), които са разположени на територията на страната по споразумението износител, без предварителна проверка на отделните предприятия. Това одобрение трябва да е в съответствие с условията и разпоредбите, установени в допълнение 2 на приложение VI (Санитарни и фитосанитарни мерки), и е ограничено до категориите продукти, за които вносът е разрешен.
 3. Освен когато е поискана допълнителна информация, страната по споразумението вносител приема необходимите законодателни или административни мерки в съответствие с приложимите процедури съгласно своето право, за да позволи внос на продукти от предприятията, посочени в параграф 2, в срок от 40 работни дни след датата на получаване на искането, посочено в параграф 2.
 4. Подкомитетът по санитарните и фитосанитарните мерки (наричан по-нататък „Подкомитет по СФМ“) може да изменя изискванията и разпоредбите за одобрение на предприятия за продукти от животински произход от страните. Съответното изменение на допълнение 2 на приложение VI (Санитарни и фитосанитарни мерки) се приема от Комитета по търговията.


text:
5. Страната по споразумението вносител редовно предоставя отчет на отхвърлените доставки, включително и информация за несъответствията, на които се основават отказите.
 Член 93
 Проверки
 1. За да се запази доверието в ефективното прилагане на разпоредбите на настоящата глава, всяка страна по споразумението в рамките на обхвата на настоящата глава има право да:
 а)
 извършва проверка на цялата или на част от системата за контрол на органите на другата страна по споразумението, в съответствие с насоките, посочени в допълнение 3 на приложение VI (Санитарни и фитосанитарни мерки); разходите за тази проверка се поемат от страната по споразумението, която я извършва; и
 б)
 получава информация от другите страни по споразумението относно техните системи за контрол и за резултатите от проверките, извършени съгласно тази система.
 2. Страна по споразумението, която извършва проверка в съответствие с настоящия член на територията на друга страна по споразумението, предоставя на тази страна по споразумението резултатите и заключенията от тази проверка.
 3. Когато страната по споразумението вносител реши да извърши проверка на място в страната по споразумението износител, това се съобщава на страната по споразумението износител най-малко 60 работни дни преди извършването на проверката, освен в неотложни случаи или ако засегнатите страни по споразумението се договорят за друго. Всяко изменение, свързано с тази проверка на място, се извършва със съгласието на засегнатите страни по споразумението.
 Член 94
 Мерки, свързани със здравето на животните и растенията
 1. Страните по споразумението възприемат понятието „райони, свободни от вредители и болести“ и „райони с ниска степен на разпространение на вредители или болести“ в съответствие със Споразумението за СФС, както и стандартите, ръководствата или препоръките на Световната организация за здравеопазване на животните (наричана по-нататък „OIE“) и на Международната конвенция по растителна защита (наричана по-нататък „IPPC“).
 2. В съответствие с параграф 1 подкомитетът по СФМ установява подходяща процедура за признаването на райони, свободни от вредители и болести, и райони с ниска степен на разпространение на вредители или болести, като взема под внимание всеки съответен международен стандарт, ръководство или препоръка. Тази процедура включва ситуации, свързани с появата на огнища на болест и повторно заразяване.
 3. При определяне на районите, посочени в параграфи 1 и 2, страните по споразумението вземат под внимание фактори като географско местоположение, екосистеми, епидемиологично наблюдение и ефективност на санитарния и фитосанитарния контрол в този район.
 4. Страните по споразумението установяват тясно сътрудничество при определянето на районите, свободни от вредители и болести, и на районите с ниска степен на разпространение на вредители и болести с цел постигане на доверие в следваните от всяка от страните по споразумението процедури за определяне на райони, свободни от вредители и болести, и на райони с ниска степен на разпространение на вредители и болести.
 5. При определяне на райони, свободни от вредители и болести, и на райони с ниска степен на разпространение на вредители и болести, независимо дали за първи път или след появата на огнища на болест по животните или повторна поява на вредител по растенията, страната по споразумението вносител по правило определя здравния статус на животните или растенията в страната по споразумението износител или в части


text:
от нея въз основа на предоставената от страната по споразумението износител информация в съответствие със Споразумението за СФМ и със стандартите на OIE и на IPPC, и взима предвид направеното от страната по споразумението износител определяне.
 6. В случай че дадена страна по споразумението вносител не признае районите, определени от страна износител като райони, свободни от вредители и болести, и райони с ниска степен на разпространение на вредители и болести, тя предоставя по искане на страната по споразумението износител информацията, въз основа на която е било взето това решение и/или провежда консултации във възможно най-кратки срокове, за да оцени дали е възможно алтернативно решение по взаимно съгласие.
 7. Страната по споразумението износител предоставя достатъчно данни, с които обективно да докаже на страната по споразумението вносител, че въпросните райони са и е вероятно да продължават да бъдат райони, свободни от вредители и болести, или райони с ниска степен на разпространение на вредители и болести, в зависимост от конкретния случай. За тази цел при поискване страната по споразумението износител предоставя разумен достъп на страната по споразумението вносител с оглед извършването на инспекция, проверка и други съответни процедури.
 8. Страните по споразумението признават принципа от OIE за въвеждане на разделение и принципа от IPPC за производствените обекти, свободни от вредители. Подкомитетът по СФМ подлага на оценка всяка бъдеща препоръка на OIE или на IPPC по въпроса и прави съответни препоръки.
 Член 95
 Равностойност
 Подкомитетът по СФМ може да изготвя разпоредби за равностойност и да прави съответни препоръки до Комитета по търговия. Този подкомитет също така установява процедурата за признаване на равностойност.
 Член 96
 Прозрачност и обмен на информация
 1. Страните по споразумението:
 а)
 се стремят към прозрачност по отношение на СФС мерки, приложими за търговията, и по-специално за СФС изисквания, прилагани за внос от други страни по споразумението;
 б)
 задълбочават взаимното разбиране на СФС мерки на всяка от страните по споразумението и тяхното прилагане;
 в)
 обменят информация по въпроси, свързани с разработването и прилагането на СФС мерки, включително за напредъка по отношение на нови налични научни доказателства, които засягат или могат да засегнат търговията между страните по споразумението с оглед на свеждането до минимум на отрицателните последици за търговията;
 г)
 съобщават, по искане на дадена страна по споразумението и в рамките на 15 работни дни след датата на подобно искане, изискванията, които се прилагат по отношение на вноса на конкретни продукти, включително дали е необходима оценка на риска;
 д)
 съобщават, по искане на дадена страна по споразумението, състоянието на процедурата за разрешаване на вноса на конкретни продукти.
 2. Звената за контакт на страните по споразумението за обмен на информация, посочени в настоящия член, са изброени в допълнение 4 на приложение VI (Санитарни и фитосанитарни мерки). Информацията се изпраща по пощата, факс или по електронна поща. Изпращаната по електронна поща информация може да се подписва електронно и се изпраща единствено между звената за контакт.
 3. Когато посочената в настоящия член информация е била предоставена чрез уведомление до СТО в съответствие с приложимите правила или на някой от официалните, общодостъпни и безплатни уебсайтове на засегнатата


text:
страна по споразумението, посочени в допълнение 4 на приложение VI (Санитарни и фитосанитарни мерки), се счита, че е извършен обмен на информация.
 Член 97
 Съобщаване и консултация
 1. Всяка страна по споразумението уведомява писмено другата страна по споразумението в рамките на два работни дни относно всеки сериозен или съществен риск за здравето на хората, животните или растенията, включително относно неотложни случаи в областта на храните.
 2. Посочените в параграф 1 уведомления се отправят до звената за контакт, посочени в допълнение 4 на приложение VI (Санитарни и фитосанитарни мерки). Страните по споразумението се информират взаимно в съответствие с член 96 за всички промени в звената за контакт. Писмените уведомления, посочени в параграф 1, се изпращат по пощата, факс или електронна поща.
 3. Когато една от страните по споразумението има сериозни опасения, свързани с риск за здравето на хората, животните или растенията, засягащ продукти, с които се извършва търговия между страните по споразумението, тя може да поиска консултации със страната по споразумението износител във връзка със ситуацията. Тези консултации се провеждат във възможно най-кратки срокове. При тези консултации всяка страна по споразумението полага усилия да предостави цялата необходима информация, за да се избегне нарушаване на търговията.
 4. Посочените в параграф 3 консултации могат да се проведат по електронна поща, чрез видео- или аудиоконферентна връзка или чрез други технологични средства, които са на разположение на страните по споразумението. Страната по споразумението, поскала консултацията, осигурява съставянето на протокола от тези консултации.
 Член 98
 Неотложни мерки
 1. При сериозен риск за здравето на хората, животните или растенията страната по споразумението вносител може да приеме без предварително уведомяване временни и преходни мерки, необходими за защита на здравето на хората, животните или растенията. За доставки, които са в процес на транспортиране между страните по споразумението, страната по споразумението вносител прилага най-подходящото и пропорционално решение, за да се избегне ненужното нарушаване на търговията.
 2. Страната по споразумението, която приема мерки в съответствие с параграф 1, уведомява другите страни по споразумението във възможно най-кратки срокове и във всеки случай не по-късно от един работен ден след датата на приемане на мярката. Другите страни по споразумението могат да поискат информация, свързана със санитарната ситуация в страната по споразумението, която приема мярката, както и със самата мярка. Страната по споразумението, която приема мярката, отговаря веднага след като исканата информация е на разположение.
 3. По искане на една от страните по споразумението и в съответствие с разпоредбите на член 97 страните по споразумението провеждат консултации относно ситуацията в рамките на 15 работни дни след датата на получаване на искането за консултации. Тези консултации се провеждат, за да се избегне ненужното нарушаване на търговията. Могат да бъдат разгледани възможности за улесняване на прилагането или за замяната на мерките.
 Член 99
 Алтернативни мерки
 1. По искане от страна по споразумението износител и по отношение на мерки, приети от страната вносител, които засягат търговията (включително установяването на специфични гранични стойности за добавки, остатъци и замърсители), засегнатите страни по споразумението започват консултации в съответствие с член 97 с цел да се договорят за допълнителни условия за


text:
внос или за алтернативни мерки, които да се прилагат от страната по споразумението вносител. Тези допълнителни условия за внос или алтернативни мерки могат, когато е целесъобразно, да се основават на международни стандарти или на мерки на страната по споразумението износител, които осигуряват същото равнище на защита като това на страната по споразумението вносител. Член 95 не се прилага за тези мерки.
 2. По искане на страната по споразумението вносител страна по споразумението износител предоставя цялата информация, която е от значение и се изисква съгласно законодателството на страната по споразумението вносител, включително резултатите от нейните официални лаборатории или друга научна информация с цел подлагането им на оценка от подходящите научни инстанции. При постигане на съгласие страната по споразумението вносител приема законодателните или административните мерки за разрешаване на вноса на основата на това съгласие.
 3. Когато съответните научни доказателства са недостатъчни, страна по споразумението може временно да приеме СФС мерки въз основа на налична подходяща информация. В подобни случаи страните по споразумението правят всичко възможно, за да получат допълнителната информация, необходима за по-точна оценка на риска с цел да дадат възможност на страната по споразумението вносител да преразгледа съответно СФС мярката.
 Член 100
 Специално и диференцирано третиране
 В съответствие с член 10 от Споразумението за СФМ, когато андска държава, подписала настоящото споразумение, установи затруднения във връзка с предложена мярка, за която е подадено уведомление от ЕС страната по споразумението, андската държава, подписала настоящото споразумение, може да поиска в своите коментари, представени на ЕС страната по споразумението в съответствие с член 7 от Споразумението за СФМ, възможност за обсъждане на въпроса. Засегнатите страни по споразумението започват консултации с цел да се договорят за:
 а)
 алтернативни условия за внос, които да се приложат от страната по споразумението вносител; и/или
 б)
 техническа помощ в съответствие с член 101; и/или
 в)
 преходен период от шест месеца, който в изключителни случаи може да бъде удължен за допълнителен период от не повече от шест месеца.
 Член 101
 Техническа помощ и укрепване на търговския капацитет
 1. В съответствие с разпоредбите на дял XIII (Техническа помощ и изграждане на търговски капацитет) страните по споразумението се договарят да укрепват сътрудничеството с цел допринасяне за прилагането по възможно най-ефективен начин на настоящата глава с оглед оптимизиране на резултатите от нея и разширяване на възможностите и получаване на максимални ползи за страните по споразумението по отношение на общественото здраве, здравето на животните и растенията и безопасността на храните. Това сътрудничество се развива в обхвата на нормативната уредба и институционална рамка, които уреждат отношенията на сътрудничество между страните по споразумението.
 2. За постигането на тези цели страните по споразумението се договарят да придават особено важно значение на потребностите от сътрудничество, определени от подкомитета по СФМ, и да предоставят информацията, посочена в дял XIII (Техническа помощ и изграждане на търговски капацитет). Този подкомитет може също така да преразгледа посочените нужди.
 Член 102
 Сътрудничество във връзка с хуманното отношение към животните
 Подкомитетът по СФМ насърчава сътрудничеството между страните по въпроси, свързани с хуманното отношение към животните.
 Член 103
 Подкомитет по санитарните и фитосанитарните мерки
 1. Страните


text:
по споразумението създават Подкомитет по санитарните и фитосанитарните мерки като форум за гарантиране и наблюдение на прилагането на настоящата глава и за разглеждане на всички въпроси, които биха могли да засегнат спазването на нейните разпоредби. Подкомитетът по СФМ може да преразглежда настоящата глава и да отправя съответни препоръки.
 2. Подкомитетът по СФМ се състои от представители, посочени от всяка страна по споразумението. Този подкомитет се свиква на редовно заседание най-малко веднъж годишно на съвместно договорени дата и място и провежда специални заседания по искане на някоя от страните по споразумението. Подкомитетът по СФМ провежда своето първо редовно заседание през първата година след влизането в сила на настоящото споразумение. На това първо заседание Подкомитетът по СФМ приема правилника за своята дейност. Дневният ред се договаря от страните по споразумението преди заседанията. Подкомитетът може също така да заседава чрез видео- или аудиоконферентна връзка.
 3. Подкомитетът по СФМ:
 а)
 разработва и наблюдава прилагането на настоящата глава;
 б)
 предоставя форум за обсъждане на проблеми, произтичащи от прилагането на санитарните и фитосанитарните мерки и от прилагането на настоящата глава; и набелязва възможни решения;
 в)
 обсъжда необходимостта от създаване на програми за съвместни изследвания, по-специално във връзка с определянето на специфични граници;
 г)
 установява нуждите от сътрудничество;
 д)
 провежда консултациите, посочени в член 104, относно уреждането на спорове, произтичащи от настоящата глава;
 е)
 провежда консултациите, посочени в член 100 от настоящата глава, по отношение на специалното и диференцирано третиране; и
 ж)
 изпълнява всяка друга функция, за която са се договорили страните по споразумението;
 4. Подкомитетът по СФМ може да създава ad hoc работни групи за изпълнение на специални задачи и определя техните функции и работни процедури.
 Член 104
 Уреждане на спорове
 1. Когато една от страните по споразумението счита, че санитарна и фитосанитарна мярка на друга страна по споразумението противоречи или може да противоречи на задълженията по настоящата глава, или че друга страна по споразумението е нарушила дадено попадащо в обхвата на настоящата глава задължение, свързано със санитарна и фитосанитарна мярка, тази страна по споразумението може да поиска технически консултации в рамките на Подкомитета по СФМ. Компетентните органи, посочени в допълнение 1 на приложение VI (Санитарни и фитосанитарни мерки), подпомагат тези консултации.
 2. Освен ако участващите в спора страни по споразумението са договорили друго, когато по даден спор са се провели консултации в рамките на Подкомитета по СФМ съгласно параграф 1, тези консултации заменят консултациите, предвидени в член 301, при условие че те отговарят на изискванията, установени в параграф 9 от посочения член. Консултациите в рамките на подкомитета по СФМ се считат за приключени в срок от 30 дни след датата на подаване на искането, освен ако участващите в тях страни по споразумението се договорят да ги продължат. Тези консултации могат да се провеждат чрез видеотелефонна конферентна връзка, видеоконферентна връзка или всякакви други технологични средства, за които са страните по споразумението са постигнали взаимно съгласие.
 ГЛАВА 6
 Член 105
 Движение на стоки
 1. Страните по споразумението признават различните равнища, достигнати в процесите на регионална интеграция в рамките на Европейския съюз, от една страна, и между андските


text:
държави, подписали настоящото споразумение, в рамките на Андската общност, от друга страна. В това отношение действията на страните по споразумението ще са насочени постигането на целта за създаване на условия, благоприятстващи свободното движение на стоки от други страни по споразумението между своите съответни територии. В тази връзка:
 а)
 продукти с произход от андска държава, подписала настоящото споразумение, се ползват от свободното движение на стоки в рамките на територията на Европейския съюз в съответствие с условията, установени от Договора за функционирането на Европейския съюз за свободно движение на стоки с произход от трети държави;
 б)
 при спазване на разпоредбите на Споразумението за субрегионална интеграция на Андската общност (наричано по-нататък „Споразумението от Картахена“) относно движението на стоки, андските държави, подписали настоящото споразумение, взаимно си предоставят третиране не по-малко благоприятно от предоставеното на ЕС страната по споразумението съгласно настоящото споразумение. По отношение на това задължение не се прилага дял XII (Уреждане на спорове);
 в)
 с оглед на член 10, андските държави, подписали настоящото споразумение, полагат максимални усилия за улесняване движението на стоки с произход от Европейския съюз между своите територии и за избягване на повтарянето на процедури и мерки за контрол.
 2. В допълнение към параграф 1:
 а)
 по митнически въпроси андските държави, подписали настоящото споразумение, ще прилагат за стоки с произход от Европейския съюз и пристигащи от друга андска държава, подписала настоящото споразумение, най-благоприятните митнически процедури, приложими за стоки от други андски държави, подписали настоящото споразумение;
 б)
 по въпроси, свързани с техническите пречки пред търговията:
 i)
 андските държави, подписали настоящото споразумение, допускат стоките с произход от Европейския съюз да се възползват от хармонизираните стандарти, техническите регламенти и процедурите за оценка на съответствието, приложими за търговията между андските държави, подписали настоящото споразумение;
 ii)
 в областите, представляващи интерес, андските държави, подписали настоящото споразумение, полагат максимални усилия за насърчаване на постепенното хармонизиране на стандарти, технически регламенти и процедури за оценка на съответствието.
 в)
 по въпроси, свързани със санитарните и фитосанитарните мерки: андските държави, подписали настоящото споразумение, допускат стоките с произход от Европейския съюз да се възползват от хармонизираните процедури и изисквания, прилагани за търговията. Подкомитетът по СФМ контролира прилагането на настоящата буква.
 3. В случай че всички държави-членки на Андската общност станат страни по настоящото споразумение, андските държави, подписали настоящото споразумение, ще разгледат тази нова ситуация и ще предложат на ЕС страната по споразумението подходящите мерки за подобряване на условията за движение на стоки с произход от Европейския съюз по-специално между държавите — членки на Андската общност с цел избягване на повтарянето на процедури, мита и други такси, инспекции и мерки за контрол.
 4. Съгласно параграф 3, андските държави, подписали настоящото споразумение, ще положат максимални усилия за насърчаване на хармонизирането на своето законодателство и процедури относно технически регламенти и СФС мерки и за насърчаване на хармонизирането или взаимното признаване на своите мерки за контрол и инспекции.
 5. В съответствие с параграф 1 страните по споразумението изграждат механизми за сътрудничество, като вземат под внимание своите потребности и действителното положение в тях, в обхвата на нормативната уредба и институционалната рамка, които уреждат отношенията на сътрудничество между страните


text:
по споразумението.
 ГЛАВА 7
 Изключения
 Член 106
 Изключения от дяла относно търговията със стоки
 1. При условие че такива мерки не се прилагат по начин, който представлява средство за произволна или необоснована дискриминация между страните по споразумението, в които съществуват същите условия, или средство за прикрито ограничаване на търговията със стоки, никоя от разпоредбите в настоящото споразумение не може да се тълкува като пречка за страните по споразумението да приемат или прилагат мерки, които:
 а)
 са необходими за защита на обществения морал или за поддържане на обществения ред (13);
 б)
 са необходими за защита на живота или здравето на хората, животните или растенията, включително необходимите за тази цел мерки в областта на околната среда;
 в)
 се отнасят до вноса или износа на злато или сребро;
 г)
 са необходими, за да се гарантира спазването на законови или подзаконови разпоредби, които са в съответствие с разпоредбите на настоящото споразумение, включително и такива, които се отнасят до прилагане на митнически процедури, упражняването на монопол по с член 27, закрила на правата върху интелектуална собственост и предотвратяване на измамни практики;
 д)
 се отнасят до продукти от труд, полаган в места за лишаване от свобода;
 е)
 са наложени за опазване на националните богатства с художествена, историческа или археологическа стойност;
 ж)
 се отнасят до опазването на живите и неживите изчерпаеми природни ресурси, ако такива мерки влязат в сила заедно с ограничения по отношение на местното производство или потребление;
 з)
 са предприети в изпълнение на задължения по някое междуправителствено споразумение относно стоки, отговарящо на критериите, които са били представени на страните и по които те не са изказали неодобрение, или когато самото споразумение е представено и по него не е изказано неодобрение по този начин (14);
 и)
 включват ограничения на износа на местни материали, необходими за гарантиране на съществените количества на такива материали за местната преработвателна промишленост през периоди, когато местната цена на такива материали се задържа на по-ниски нива от световната цена като част от правителствен план за стабилизация; при условие че такива ограничения не водят до увеличаване на износа на или на защитата, предоставена на такава местна промишленост и не се отклоняват от разпоредбите на настоящото споразумение относно недискриминацията; и
 й)
 са от съществено значение за придобиването или разпространението на продукти, за които е налице недостиг от общ или местен характер; при условие че всички тези мерки са в съответствие с принципа, че всички страни по споразумението имат право на справедлив дял от международното предлагане на такива продукти и че всички такива мерки, които не съответстват на останалите разпоредби на настоящото споразумение, се прекратяват веднага след като престанат да съществуват условията, които ги налагат.
 2. Страните по споразумението постигат съгласие, че когато дадена страна по споразумението възнамерява да приеме някоя от мерките съгласно параграф 1, букви и) и й) по-горе, тя предоставя на другите страни по споразумението цялата информация, която е от значение, с оглед постигането на приемливо за страните по споразумението решение. Страните по споразумението могат да постигат съгласие по всякакви средства, необходими за справянето с положението на страната по споразумението, която възнамерява да


text:
приеме мярката. Ако не се постигне съгласие в рамките на 30 дни, тази страна по споразумението може да приложи мерките съгласно параграф 1, букви и) и й) по отношение на износа на съответния продукт. При все това, когато поради изключителни и сериозни обстоятелства, изискващи незабавно действие, не е възможно предварително уведомяване или разглеждане, страната по споразумението, която възнамерява да приеме мерките, може да направи това и да информира другите страни по споразумението във възможно най-кратки срокове.
 ДЯЛ IV
 ТЪРГОВИЯ С УСЛУГИ, УСТАНОВЯВАНЕ И ЕЛЕКТРОННА ТЪРГОВИЯ
 ГЛАВА 1
 Общи разпоредби
 Член 107
 Цел и приложно поле
 1. Страните по споразумението, като потвърждават отново своите задължения по Споразумението за СТО и с оглед улесняване на своята икономическа интеграция, устойчиво развитие и непрекъсната интеграция в световната икономика, както и предвид различията в равнището на своето развитие, страните по споразумението създават необходимите разпоредби за постепенна либерализация на установяването и търговията с услуги и за сътрудничество в областта на електронната търговия.
 2. Никоя от разпоредбите на настоящия дял не може да се тълкува като изискване за приватизация на публичните предприятия или като налагаща каквито и да било задължения по отношение на държавните поръчки.
 3. Разпоредбите на настоящия дял не се прилагат по отношение на субсидии, предоставени от дадена страна по споразумението (15).
 4. Разпоредбите на настоящия дял не се прилагат по отношение на услуги, предоставяни при упражняване на държавна власт.
 5. При спазване на разпоредбите на настоящия дял, всяка от страните по споразумението си запазва правото да упражнява своите правомощия и да урежда и въвежда нови разпоредби за постигането на законните цели на обществената политика.
 6. Настоящият дял не се прилага по отношение на мерки, засягащи физическите лица, търсещи достъп до пазара на труда на дадена страна, нито пък се прилага към мерките, засягащи гражданството, пребиваването и трудовата заетост с безсрочен характер.
 7. Никоя от разпоредбите на настоящия дял не е пречка страна по споразумението да прилага мерки за уреждане на влизането или временното пребиваване на физически лица на нейна територия, в това число и мерките, необходими за опазване на целостта на нейните граници и за гарантиране на нормалното придвижване на физически лица през тях, при условие че подобни мерки не се прилагат по такъв начин, че да обезсилят или да накърняват ползите за която и да е от страните по споразумението съобразно условията на специфично задължение в настоящия дял и приложенията към него (16).
 Член 108
 Определения
 За целите на настоящия дял:
 —
 „споразумение за икономическа интеграция“ означава споразумение, което съществено либерализира търговията с услуги и установяването съобразно правилата на СТО;
 —
 „юридическо лице от страна по споразумението“ означава юридическо лице, регистрирано в съответствие със законодателството на тази страна по споразумението, което има седалище, централно управление или основно място на стопанска дейност на територията на тази страна по споразумението; в случай че само седалището или централното управление на юридическо лице е на територията на дадена страна по споразумението, то не се разглежда като юридическо лице от тази страна по споразумението, освен ако извършваните от него дейности имат действителна и непрекъсната връзка с икономиката на


text:
тази страна (17);
 —
 „мярка“ означава всяка мярка, приета от дадена страна по споразумението, независимо дали във вид на закон, подзаконов акт, разпоредба, процедура, решение, административно действие или под каквато и да било друга форма;
 —
 „мерки, приети или поддържани от страна по споразумението“ означава мерки, приети или поддържани от:
 а)
 органи на централната власт, регионални или местни органи на управление и власти; както и
 б)
 неправителствени организации, изпълняващи правомощия, възложени им от органи на централната власт, регионални или местни органи на управление или власти;
 —
 „физическо лице от страна по споразумението“ означава физическо лице, което е гражданин на държава-членка на Европейския съюз или на андска държава, подписала настоящото споразумение, съгласно тяхното съответно вътрешно законодателство (18);
 —
 „услуги“ включва всяка услуга във всеки сектор, освен услугите, предоставяни в процеса на упражняване на държавна власт;
 —
 „услуга, предоставена при упражняване на държавна власт“ означава всяка услуга, която нито се предоставя на търговска основа, нито в конкуренция с един или повече доставчици на услуги;
 —
 „доставчик на услуга от страна по споразумението“ означава всяко физическо или юридическо лице от дадена страна по споразумението, което предоставя или цели предоставянето на услуга;
 —
 „предоставяне на услуга“ включва производството, дистрибуцията, предлагането на пазара, продажбата и доставката на услуга.
 Член 109
 Работни групи
 Доколкото е необходимо и обосновано, Комитетът по търговията може да създаде работна група с цел изпълнение, наред с друго, на следните задачи:
 а)
 обсъждане на въпроси във връзка с нормативната уредба по отношение на установяването, търговията с услуги и електронната търговия;
 б)
 предлагане на насоки и стратегии, които позволяват на андските държави, подписали настоящото споразумение, да станат сигурно място за защита на личните данни. С оглед на това работната група трябва да приеме план за сътрудничество, в който да определи приоритетни аспекти за постигане на тази цел, и особено относно съответните процеси за официално признаване на системите за защита на данните;
 в)
 търсене на необходимите механизми за разглеждане на аспектите, попадащи в обхвата на член 162;
 г)
 препоръчване на механизми, които да подпомогнат микропредприятията и МСП да преодолеят пречките пред тях при използването на електронната търговия;
 д)
 подобряване, наред с друго, на сигурността на електронните сделки и електронното управление;
 е)
 насърчаване на участието на частния сектор в обучение и приемане на етични кодекси, примерни договори, насоки и механизми за съответствие за електронната търговия, заедно с активно участие във форуми, организирани между страните по споразумението;
 ж)
 създаване на механизми за сътрудничество в областта на цифровото акредитиране и сертифициране на електронни сделки и взаимното признаване на цифрови сертификати; и
 з)
 активно участие в регионални и многостранни форуми за насърчаване на развитието на електронната търговия.
 ГЛАВА 2
 Установяване
 Член 110
 Определения
 За целите на настоящата глава:
 —
 „клон на юридическо лице“ означава място на стопанска дейност без правосубектност, което:
 а)
 изглежда дълготрайно установено, като например разширение на дружеството майка;
 б)
 има собствено управление; и
 в)
 е материално обезпечено да води преговори с трети лица; така че последните, независимо че знаят, че при необходимост възниква правоотношение с дружеството-майка, чието централно управление е в чужбина, не се налага


text:
да работят пряко с това дружество-майка, а могат да водят преговори в мястото на стопанска дейност, което представлява разширението;
 —
 „стопанска дейност“ не включва дейности, извършвани при упражняване на държавна власт, т.е. дейност, която не се извършва нито на търговска основа, нито в конкуренция с един или няколко икономически оператори;
 —
 „установяване“ означава всеки вид стопанско или професионално установяване (19) чрез:
 а)
 учредяване, придобиване или поддържане на юридическо лице (20); или
 б)
 създаване или поддържане на клон или представителство;
 на територията на една от страните по споразумението за целите на извършване на стопанска дейност;
 —
 „инвеститор от страна по споразумението“ означава всяко физическо или юридическо лице от страна по споразумението, което има за цел чрез конкретни действия да извършва, извършва в момента или е извършвало стопанска дейност в друга страна по споразумението посредством установяване;
 —
 „мерки на страна по споразумението, засягащи установяването“ включват мерки по отношение на всички дейности, попадащи в обхвата на определението за установяване;
 —
 „дъщерно дружество на юридическо лице от страна по споразумението“ означава юридическо лице, ефективно контролирано от друго юридическо лице от тази страна по споразумението (21).
 Член 111
 Приложно поле
 Настоящата глава се прилага по отношение на мерките, приети или поддържани от страните, засягащи установяването (22) в сферата на която и да е стопанска дейност, с изключение на:
 а)
 добив, производство и преработка на ядрени материали;
 б)
 производство или търговия с оръжия, боеприпаси и военно оборудване;
 в)
 аудиовизуални услуги;
 г)
 национален морски каботаж (23);
 д)
 преработване, обезвреждане и унищожаване на токсични отпадъци; и
 е)
 редовни или извънредни услуги в сферата на националния и международен въздушен транспорт, както и услуги, пряко свързани с упражняването на права, свързани с движението, различни от:
 i)
 услуги по ремонт и поддръжка на въздухоплавателни средства, по време на които те са извадени от експлоатация;
 ii)
 продажба и маркетинг на услуги, свързани с въздушния транспорт;
 iii)
 услуги, свързани с компютърните системи за резервация (CRS); както и
 iv)
 услуги по наземно обслужване и услуги по експлоатация на летище.
 Член 112
 Достъп до пазара
 1. По отношение на до пазара посредством установяване, всяка страна по споразумението предоставя на установяванията и инвеститорите от другата страна по споразумението не по-малко благоприятно третиране от предвиденото по специфичните задължения, посочени в приложение VII (Списъци на задълженията относно установяването).
 2. В секторите, в които са поети задължения по отношение на достъпа до пазара, мерките, които страна по споразумението не може да поддържа или приема нито на цялата си територия, нито на част от нея, освен ако в приложение VII (Списъци на задълженията относно установяването) е посочено друго, са определени както следва:
 а)
 ограничения по отношение на броя на установяванията, независимо дали под формата на количествени квоти, монополи, изключителни права или други изисквания по отношение на установяването, като например изискване за тест за икономическа необходимост;
 б)
 ограничения по отношение на общата стойност на сделките или активите, под формата на количествени квоти или изискване за тест за икономическа необходимост;
 в)
 ограничения по отношение на общия брой операции или на общото количество на произведените услуги, изразено като определени количествени единици под формата


text:
на квоти или изискване за тест за икономическа необходимост (24);
 г)
 ограничения по отношение на общия брой физически лица, които могат да бъдат наети в рамките на определена стопанска дейност или които дадено установяване може да наеме и които са необходими за извършването на стопанска дейност или са пряко свързани с него, под формата на количествени квоти или изискване за тест за икономическа необходимост;
 д)
 ограничения по отношение на участието на чуждестранен капитал във вид на ограничение на максималния размер на чуждестранните капиталови участия или общата стойност на отделните или съвкупни чуждестранни инвестиции; и
 е)
 мерки, които ограничават или съдържат изискване за специален вид установяване (дъщерно дружество, клон, представителство) или съвместни предприятия, посредством които даден инвеститор от другата страна по споразумението може да извършва стопанска дейност (25).
 Член 113
 Национално третиране
 1. В секторите, за които в приложение VII са изброени задължения по отношение на достъпа до пазара (Списъци на задълженията относно установяването) от Колумбия, и съобразно определените в същото приложение условия и квалификации, Колумбия предоставя на установяванията и на инвеститорите от ЕС страната по споразумението, по отношение на всички мерки, засягащи установяването, третиране, което е не по-малко благоприятно от предоставеното на нейните собствени подобни (26) предприятия и инвеститори.
 2. В секторите, за които в приложение VII (Списъци на задълженията относно установяването) са изброени задължения по отношение на достъпа до пазара от Перу, и съобразно определените в същото приложение условия и квалификации, Перу предоставя на установяванията и на инвеститорите от ЕС страната по споразумението, по отношение на всички мерки, засягащи установяването, третиране, което е не по-малко благоприятно от предоставеното при подобни обстоятелства на неговите собствени установявания и инвеститори (27).
 3. В секторите, за които в приложение VII (Списъци на задълженията относно установяването) са изброени задължения по отношение на достъпа до пазара от ЕС страната по споразумението, и съобразно определените в същото приложение условия и квалификации, ЕС страната по споразумението предоставя на установяванията и на инвеститорите от андските държави, подписали настоящото споразумение, по отношение на всички мерки, засягащи установяването, третиране, което е не по-малко благоприятно от предоставеното на неговите собствени подобни установявания и инвеститори.
 4. Специфичните задължения, поети по настоящия член, не могат да се тълкуват по начин, който да изисква дадена страна по споразумението да компенсира присъщи конкурентни недостатъци, произтичащи от чуждестранния характер на съответните инвеститори.
 Член 114
 Списък на задълженията
 Секторите, в които всяка страна по споразумението е поела задължения съгласно настоящата глава, както и всяка резерва или ограничение за достъпа до пазара и/или за национално третиране, приложими по отношение на установявания и инвеститори от друга страна по споразумението в тези сектори, са изброени в приложение VII (Списък на задълженията относно установяването).
 Член 115
 Други споразумения
 1. Никоя от разпоредбите в настоящия дял няма да се тълкува като ограничаваща правата и задълженията на страните по споразумението и техните инвеститори, уредени в действащо или бъдещо международно споразумение относно инвестиции, по което дадена държава-членка на Европейския съюз и андска държава, подписала настоящото споразумение, са страни.
 2. Независимо от параграф 1, всеки механизъм за уреждане на спор, уреден в действащо или бъдещо


text:
международно споразумение относно инвестиции, по което Европейският съюз, държава-членка на Европейския съюз или андска държава, подписала настоящото споразумение, са страни, не се прилага по отношение твърдени нарушения на настоящата глава.
 Член 116
 Насърчаване на инвестициите и преразглеждане
 1. С оглед на постепенната либерализация на инвестициите Европейският съюз и андските държави, подписали настоящото споразумение, полагат усилия да насърчават благоприятна за реципрочните инвестиции среда в рамките на своите съответни компетентности.
 2. Посоченото в параграф 1 насърчаване трябва да води до сътрудничество, което включва наред с друго и преразглеждане на правната уредба по отношение на инвестициите, инвестиционната среда и инвестиционните потоци между страните, в съответствие с поетите от тях задължения по международни споразумения. Това преразглеждане се извършва не по-късно от пет години след влизането в сила на настоящото споразумение и на равни интервали след това.
 ГЛАВА 3
 Трансгранично предоставяне на услуги
 Член 117
 Определения
 За целите на настоящата глава:
 —
 „трансгранично предоставяне на услуги“ означава предоставяне на услуги:
 а)
 от територията на една от страните по споразумението към територията на друга страна по споразумението (начин 1); и
 б)
 на територията на една от страните по споразумението към потребител на услугата от друга страна по споразумението (начин 2);
 —
 „мярка от страна по споразумението, засягаща трансграничното предоставяне на услуги“ включва мерки по отношение на:
 а)
 закупуването, заплащането или използването на услуга; и
 б)
 достъпа до и използването на услуги във връзка с тяхното трансгранично предоставяне, които тази страна по споразумението изисква да се предлагат на широката общественост.
 Член 118
 Приложно поле
 Настоящата глава се прилага за приетите от страните мерки, които засягат трансграничното предлагане на услуги от всички сектори, с изключение на:
 а)
 аудиовизуални услуги;
 б)
 национален морски каботаж (28), и
 в)
 редовни или извънредни услуги в сферата на националния и международен въздушен транспорт, както и услуги, пряко свързани с упражняването на права, свързани с движението, различни от:
 i)
 услуги по ремонт и поддръжка на въздухоплавателни средства, по време на които те са извадени от експлоатация;
 ii)
 продажба и маркетинг на услуги, свързани с въздушния транспорт;
 iii)
 услуги, свързани с компютърните системи за резервация (CRS); както и
 iv)
 услуги по наземно обслужване и услуги по експлоатация на летище.
 Член 119
 Достъп до пазара
 1. По отношение на достъпа до пазара посредством трансграничното предоставяне на услуги, всяка страна по споразумението предоставя на услугите и доставчиците на услуги от другата страна по споразумението не по-малко благоприятно третиране от предвиденото по специфичните задължения, посочени в приложение VIII (Списъци на задълженията относно трансграничното предоставяне на услуги).
 2. В секторите, в които са поети задължения по отношение на достъпа до пазара, мерките, нито една от страните по споразумението не може да поддържа или да приема нито в рамките на регионално териториално деление, нито в рамките на цялата си територия, освен ако е посочено друго в приложение VIII (Списък на задълженията относно трансграничното предоставяне на услуги), се определят както следва:
 а)
 ограничения по отношение на броя на доставчиците на услуги, независимо дали под формата на количествени квоти, монополи, изключителни доставчици на услуги или на изискване за тест за икономическа необходимост;


text:
б)
 ограничения по отношение на общата стойност на сделките с услуги или активите, под формата на количествени квоти или изискване за тест за икономическа необходимост; и
 в)
 ограничения по отношение на общия брой операции в областта на услугите или на общото количество на произведените услуги, изразени като определени количествени единици под формата на квоти или изискване за тест за икономическа необходимост (29).
 Член 120
 Национално третиране
 1. В секторите, за които в приложение VIII (Списъци на задълженията относно трансграничното предоставяне на услуги) са изброени задължения по отношение на достъпа до пазара от Колумбия, и съобразно определените в същото приложение условия и квалификации, Колумбия предоставя на услугите и доставчиците на услуги от ЕС страната по споразумението, по отношение на всички мерки, засягащи трансграничното предоставяне на услуги, третиране, което е не по-малко благоприятно от предоставеното на нейните собствени подобни услуги и доставчици на услуги.
 2. В секторите, за които в приложение VIII (Списък на задълженията относно трансграничното предоставяне на услуги) са изброени задължения по отношение на достъпа до пазара от Перу, и съобразно определените в същото приложение условия и квалификации, Перу предоставя на услугите и доставчиците на услуги от ЕС страната по споразумението, по отношение на всички мерки, засягащи трансграничното предоставяне на услуги, третиране, което е не по-малко благоприятно от предоставеното при подобни обстоятелства на неговите собствени услуги и доставчици на услуги (30).
 3. В секторите, за които в приложение VIII (Списъци на задълженията относно трансграничното предоставяне на услуги) са вписани задължения по отношение на достъпа до пазара от ЕС страната по споразумението, и съобразно определените в същото приложение условия и квалификации, ЕС страната по споразумението предоставя на услугите и доставчиците на услуги от андските държави, подписали настоящото споразумение, по отношение на всички мерки, засягащи трансграничното предоставяне на услуги, третиране, което е не по-малко благоприятно от предоставеното на неговите собствени подобни услуги и доставчици на услуги.
 4. Специфичните задължения, поети по настоящия член, не могат да се тълкуват като изискване дадена страна по споразумението да компенсира присъщи конкурентни недостатъци, произтичащи от чуждестранния характер на съответните услуги или доставчици на услуги.
 Член 121
 Списъци на задълженията
 Секторите, в които всяка от страните по споразумението е поела задължения съгласно настоящата глава, както и всяка резерва и ограничение по отношение на достъпа до пазара и/или националното третиране, приложими към услугите и доставчиците на услуги от друга страна по споразумението в тези сектори са изброени в приложение VIII (Списък на задълженията относно трансграничното предоставяне на услуги).
 ГЛАВА 4
 Временно присъствие на физически лица със стопанска цел
 Член 122
 Приложно поле
 Настоящата глава се прилага за всяка мярка, приета от дадена страна по споразумението във връзка с влизането и временното пребиваване на нейна територия на ключов персонал, дипломирани стажанти, представители за търговия с услуги за предприятия, доставчици на услуги по договор, независими специалисти и лица на краткосрочно посещение със стопанска цел в съответствие с член 107, параграф 6.
 Член 123
 Определения
 За целите на настоящата глава:
 —
 „представители за търговия с услуги за предприятия“ означава физически лица, представители на доставчик на услуги от една от страните по


text:
споразумението, които желаят да влязат временно на територията на другата страна по споразумението с цел договаряне на продажбата на услуги или подписване на договорености с цел продажба на услуги от името на този доставчик на услуги. Представителите за търговия с услуги за предприятия не извършват директни продажби на широката общественост и не получават възнаграждение от източник, намиращ на територията на приемната страна по споразумението;
 —
 „лица на посещение със стопанска цел“ означава физически лица, работещи на ръководна длъжност, на които е възложено създаването на установяване. Лицата на посещение със стопанска цел не влизат пряко в стопански отношения с широката общественост и не получават възнаграждение от източник, намиращ се в приемащата страна по споразумението;
 —
 „доставчици на услуги по договор“ означава физически лица, наети от юридическо лице от една от страните по споразумението, което няма установяване на територията на другата страна по споразумението и което е сключило договор bona fide (сключен по начин, различен от този чрез посредничеството на агенция по смисъла на код 872 на Централната класификация на продуктите на ООН (наричана по-нататък „CPC“) за предоставяне на услуги, чийто краен потребител се намира на територията на другата страна по споразумението, което налага временното присъствие на неговите служители в съответната страна по споразумението, с цел изпълнение на договора за услуга (31);
 —
 „дипломирани стажанти“ означава физически лица, които са наети от юридическо лице от една от страните по споразумението или негов клон най-малко от една година, притежават диплома за завършено висше образование и са временно изпратени към дадено установяване на юридическото лице на територията на другата страна по споразумението за целите на професионалното им развитие или за да бъдат обучени в определени стопански практики и методи (32);
 —
 „независими специалисти“ означава физически лица, занимаващи се с предлагането на услуга като самостоятелно заети лица на територията на дадена страна по споразумението, които не са установени на територията на другата страна по споразумението и които са сключили договор bona fide (сключен по начин, различен от този чрез посредничеството на агенция) по смисъла на код 872 на CPC за предоставяне на услуги, чийто краен потребител се намира на територията на другата страна по споразумението, което налага временното присъствие в съответната страна по споразумението с цел изпълнение на договора за услуга (33);
 —
 „служители по вътрешнокорпоративни трансфери“ означава физически лица, които са наети от юридическо лице или негов клон или са били съдружници в него най-малко от една година и които са временно изпратени в установяване, което може да бъде дъщерно дружество, клон или дружество майка на юридическото лице на територията на другата страна по споразумението. Въпросното физическо лице трябва да принадлежи към някоя от следните категории:
 а)
 „ръководители“ означава лица, работещи на ръководна длъжност в рамките на юридическо лице, които основно ръководят управлението на установяването, като са контролирани или направлявани от съвет на директорите или от акционерите/съдружниците в дружеството или техни равностойни органи, включително:
 i)
 управляващи установяването или негов отдел или подразделение;
 ii)
 ръководещи и контролиращи работата на други служители с надзорни, професионални или ръководни функции;
 iii)
 имащи право лично да назначават и освобождават


text:
служители или да дават препоръки за назначаването, освобождаването или други кадрови въпроси;
 или;
 б)
 „специалисти“ означава лица, работещи в рамките на юридическо лице, които притежават специални познания, важни за дейността, оборудването за научноизследователски дейности, техниките, процесите, процедурите или управлението на установяването. При оценката на такива познания се вземат предвид не само специфични за установяването знания, но и притежаването от лицето на високо ниво на квалификация за вид работа или занятие, изискваща специфични технически познания, включително принадлежност към акредитирана професия.
 —
 „ключов персонал“ означава физически лица, наети от юридическо лице от една от страните по споразумението, различно от организация с нестопанска цел (34), на които е възложено създаването или съответния контрол, управление и дейност на установяване, в това число „лица на посещение със стопанска цел“, на които е възложено създаването на установяване, както и „служителите по вътрешнокорпоративни трансфери“; и
 —
 „квалификации“ означава дипломи, сертификати и други доказателства (за официално придобита квалификация), издадени от орган, определен в съответствие със законови, подзаконови или административни разпоредби, и удостоверяващи успешното завършване на професионално обучение.
 Член 124
 Ключов персонал и дипломирани стажанти
 1. За всеки сектор, в който са поети задължения съгласно глава 2 (Установяване) от настоящия дял, и при спазване на резервите, изброени в приложение VII (Списъци на задълженията относно установяването) или в допълнение 1 на приложение IX (Резерви относно временното присъствие на физически лица със стопанска цел) всяка страна по споразумението позволява на инвеститорите от другата страна по споразумението да наемат в установяването си физически лица от другата страна по споразумението, при условие че те са ключов персонал или дипломирани стажанти съгласно определението по член 123. Временното влизане и пребиваване на ключов персонал и на дипломирани стажанти е за период от най-много три години (35) при вътрешнокорпоративен трансфер, деветдесет дни на всеки дванадесет месеца за лица на посещение със стопанска цел и една година за дипломирани стажанти.
 2. За всеки от секторите, в които са поети задължения съгласно глава 2 (Установяване) от настоящия дял, мерките, които дадена страна по споразумението не може да поддържа или приема нито в рамките на регионално териториално деление, нито в рамките на цялата си територия, освен ако не е посочено друго в допълнение 1 на приложение IX (Резерви относно временното присъствие на физически лица със стопанска цел), се определят като дискриминационни ограничения и ограничения по отношение на общия брой физически лица, които съответният инвеститор може да наема като ключов персонал и дипломирани стажанти в конкретен сектор, под формата на количествени квоти или изискване за тест за икономическа необходимост.
 Член 125
 Представители за търговия с услуги за предприятия
 За всеки сектор, в който са поети задължения съгласно глава 2 (Установяване) или глава 3 (Трансгранично предлагане на услуги) и при спазване на всички резерви, изброени в приложение VII (Списъци на задълженията относно установяването) и приложение VIII (Списъци на задълженията относно трансграничното предоставяне на услуги), всяка страна по споразумението позволява влизането и временното пребиваване на представители за търговия с услуги за предприятия за период от най-много деветдесет дни на всеки дванадесет месеца.
 Член 126
 Доставчици на услуги по договор
 1. Страните по


text:
споразумението потвърждават отново съответните си права и задължения, произтичащи от ангажиментите им по ГАТС по отношение на влизането и временното пребиваване на доставчици на услуги по договор.
 2. Колумбия и ЕС страната по споразумението позволяват предлагането на услуги на тяхна територия от физически лица, доставчици на услуги по договор съответно от ЕС страната по споразумението и Колумбия при спазване на условията, посочени в параграф 4 и в допълнение 2 на приложение IX (Резерви относно временното присъствие на физически лица със стопанска цел) за всеки един от следните сектори:
 а)
 правни консултантски услуги по международно публично право и по чуждестранно право; по отношение на ЕС страната по споразумението, правото на Европейския съюз (наричано по-нататък "право на ЕС") не се счита за международно публично право или чуждестранно право;
 б)
 счетоводство и счетоводни услуги;
 в)
 консултантски услуги в сферата на данъчното облагане;
 г)
 архитектурни услуги;
 д)
 услуги, свързани с градоустройственото планиране и ландшафтната архитектура;
 е)
 инженерингови услуги;
 ж)
 интегрирани инженерингови услуги;
 з)
 медицински (включително психологически) и стоматологични услуги;
 и)
 ветеринарни услуги;
 й)
 акушерски услуги;
 к)
 услуги, предоставяни от медицински сестри, физиотерапевти и помощен медицински персонал;
 л)
 компютърни и свързани с тях услуги;
 м)
 услуги по пазарни проучвания и проучвания на общественото мнение;
 н)
 консултантски услуги в сферата на мениджмънта;
 о)
 услуги, сродни на консултантските услуги в сферата на мениджмънта;
 п)
 дизайнерски услуги;
 р)
 инженерна химия, фармация и фотохимия;
 с)
 услуги по козметични технологии;
 т)
 специализирани услуги по технологии, проектиране, пускане на пазара и продажби в автомобилния сектор;
 у)
 услуги по търговски дизайн и маркетинг за модната текстилна промишленост, облекла, обувки и други артикули; и
 ф)
 поддръжка и ремонт на оборудване, включително транспортно, по-специално в контекста на договор за следпродажбена поддръжка или след отдаването на лизинг.
 3. Перу и ЕС страната по споразумението позволяват предлагането на услуги на тяхна територия от физически лица, доставчици на услуги по договор съответно от ЕС страната по споразумението и Перу при спазване на условията, посочени в параграф 4 и в допълнение 2 на приложение IX (Резерви относно временното присъствие на физически лица със стопанска цел) за всеки един от следните сектори:
 а)
 правни консултантски услуги по международно публично право и по чуждестранно право (по отношение на ЕС страната по споразумението правото на ЕС не се счита за международно публично право или чуждестранно право);
 б)
 счетоводство и счетоводни услуги;
 в)
 консултантски услуги в сферата на данъчното облагане;
 г)
 архитектурни услуги;
 д)
 услуги, свързани с градоустройственото планиране и ландшафтната архитектура;
 е)
 инженерингови услуги;
 ж)
 интегрирани инженерингови услуги;
 з)
 медицински (включително психологически) и стоматологични услуги;
 и)
 ветеринарни услуги;
 й)
 акушерски услуги;
 к)
 компютърни и свързани с тях услуги;
 л)
 услуги по пазарни проучвания и проучвания на общественото мнение;
 м)
 консултантски услуги в сферата на мениджмънта; и
 н)
 услуги, сродни на консултантските услуги в сферата на мениджмънта.
 4. По отношение на задълженията, поети от страните по споразумението, се прилагат следните условия:
 а)
 физическите лица трябва временно да участват в предоставянето на услуга в качеството си на наети лица в юридическо лице, което е сключило договор за услуга със срок, не по-дълъг от


text:
дванадесет месеца;
 б)
 физическите лица, влизащи на територията на друга страна по споразумението, трябва да са предлагали тези услуги в качеството си на наети лица в юридическото лице, предоставящо услугите, най-малко през годината непосредствено предшестваща датата на подаване на заявлението за влизане в другата страна по споразумението; освен това към датата на подаване на заявлението за влизане на територията на друга страна по споразумението физическите лица трябва да притежават най-малко три години професионален опит (36) в сферата на дейност, за която се отнася договорът;
 в)
 физическите лица, влизащи на територията на друга страна по споразумението, трябва да притежават:
 i)
 диплома за завършено висше образование или квалификация, която удостоверява равностойно ниво на знания (37); и
 ii)
 професионални квалификации, в случаите, когато това се изисква за упражняването на дейност съгласно законовите и подзаконовите разпоредби или изискванията на страната по споразумението, на чиято територията се предлага услугата.
 г)
 физическите лица не получават възнаграждение за предоставянето на услуги, различни от възнаграждението, заплащано им от юридическото лице, в което са наети по време на пребиваването си на територията на другата страна;
 д)
 влизане и временно пребиваване на физически лица в съответната страна по споразумението се разрешава за срок, който общо не превишава шест месеца, а за Люксембург — двадесет и пет седмици, в рамките на всеки дванадесет месеца, или за срока на договора, ако той е по-кратък;
 е)
 достъпът, предоставен съгласно настоящия член, се отнася само за дейността по предоставяне на услуга, която е предмет на договорните отношения, и не предоставя право за упражняване на професия под професионалното звание, признато в страната по споразумението, на чиято територия се предоставя услугата;
 ж)
 броят на лицата от обхвата на договора за услуга не може да превишава броя на лицата, необходими за изпълнението на договора, установен съгласно законовите и подзаконовите разпоредби и изискванията на страната по споразумението, на чиято територия се предоставя услугата;
 з)
 други дискриминационни ограничения, в това число върху броя на физическите лица под формата на тестове за икономическа необходимост, посочени в допълнение 2 на приложение IX (Резерви относно временното присъствие на физически лица със стопанска цел).
 Член 127
 Независими специалисти
 1. Страните по споразумението потвърждават отново съответните си права и задължения, произтичащи от ангажиментите им по ГАТС, по отношение на влизането и временното пребиваване на независими специалисти.
 2. Колумбия и ЕС страната по споразумението позволяват предоставянето на услуги на тяхна територия от независими специалисти съответно от ЕС страната по споразумението и Колумбия посредством присъствие на физически лица, при спазване на условията, посочени в параграф 4 и в допълнение 2 на приложение IX (Резерви относно временното присъствие на физически лица със стопанска цел) за всеки един от следните сектори:
 а)
 правни консултантски услуги по международно публично право и по чуждестранно право (по отношение на ЕС страната по споразумението "правото на ЕС" не се счита за международно публично право или чуждестранно право);
 б)
 архитектурни услуги;
 в)
 инженерингови услуги;
 г)
 интегрирани инженерингови услуги;
 д)
 компютърни и свързани с тях услуги;
 е)
 услуги по пазарни проучвания и проучвания на общественото мнение;
 ж)
 консултантски услуги в сферата на мениджмънта;
 з)


text:
услуги, сродни на консултантските услуги в сферата на мениджмънта;
 и)
 услуги по писмен и устен превод; и
 й)
 специализирани услуги по технологии, проектиране, пускане на пазара и продажби в автомобилния сектор.
 3. Перу и ЕС страната по споразумението позволяват предоставянето на услуги на тяхна територия от независими специалисти съответно от ЕС страната по споразумението и Перу посредством присъствие на физически лица, при спазване на условията, посочени в параграф 4 и в допълнение 2 на приложение IX (Резерви относно временното присъствие на физически лица със стопанска цел) за всеки един от следните сектори:
 а)
 правни консултантски услуги по международно публично право и по чуждестранно право (по отношение на ЕС страната по споразумението "правото на ЕС" не се счита за международно публично право или чуждестранно право);
 б)
 архитектурни услуги;
 в)
 инженерингови услуги;
 г)
 интегрирани инженерингови услуги;
 д)
 компютърни и свързани с тях услуги;
 е)
 услуги по пазарни проучвания и проучвания на общественото мнение;
 ж)
 консултантски услуги в сферата на мениджмънта; и
 з)
 услуги, сродни на консултантските услуги в сферата на мениджмънта.
 4. Поетите от страните задължения зависят от изпълнението на следните условия:
 а)
 физическите лица трябва временно да участват в предоставянето на услуга като самостоятелно заети лица, установени на територията на друга страна по споразумението, и да са сключил договор за услуга със срок, не по-дълъг от 12 месеца;
 б)
 физическите лица, влизащи на територията на другата страна, трябва да притежават, към датата на подаване на заявление за влизане в другата страна по споразумението, най-малко шест години професионален опит в сферата на дейност, за която се отнася договорът;
 в)
 физическите лица, влизащи на територията на другата страна по споразумението, трябва да притежават:
 i)
 диплома за завършено висше образование или квалификация, която удостоверява равностойно ниво на знания (38); и
 ii)
 професионални квалификации в случаите, когато това се изисква за упражняването на дейност съгласно законовите и подзаконовите разпоредби или изискванията на страната по споразумението, на чиято територията се предоставя услугата;
 г)
 влизането и временното пребиваване на физически лица в съответната страна се разрешава за срок, който в рамките на всеки дванадесет месеца не превишава общо шест месеца, а за Люксембург — двадесет и пет седмици, или за срока на договора, ако той е по-кратък;
 д)
 достъпът, предоставен съгласно настоящия член, се отнася само за дейността по предоставяне на услуга, която е предмет на договорните отношения; той не предоставя право за упражняване на професия под професионалното звание, признато в страната по споразумението, на чиято територия се предоставя услугата; и
 е)
 други дискриминационни ограничения, в това число върху броя на физическите лица под формата на тестове за икономическа необходимост, посочени в допълнение 2 на приложение IX (Резерви относно временното присъствие на физически лица със стопанска цел).
 Член 128
 Лица на краткосрочно посещение със стопанска цел
 1. Страните по споразумението полагат усилия да улесняват в съответствие със своето приложимо законодателство влизането и временното пребиваване на тяхна територия на лица на краткосрочно посещение със стопанска цел за извършване на следните дейности (39):
 а)
 научни изследвания и проектиране: технически, научни и статистически работници, действащи от името на дружество, което


text:
се намира на територията на друга страна по споразумението;
 б)
 маркетингови проучвания: служители, провеждащи проучвания или анализи, в това число и пазарни проучвания, от името на дружество, установено на територията на друга страна по споразумението;
 в)
 търговски панаири и изложения: служители, посещаващи търговско изложение, с цел реклама на дружеството, за което работят, или негови продукти и услуги; и
 г)
 туристически персонал (хотелски представители, служители на туроператорски и туристически агенции, екскурзоводи или туроператори), посещаващи или участващи във форуми или изложби в сферата на туризма, или организиращи екскурзия, която е започнала на територията на друга страна по споразумението;
 при условие, че такива посетители с краткотраен престой:
 а)
 не продават свои стоки или услуги на широката общественост, нито предоставят стоки или услуги;
 б)
 самите те не получават възнаграждение от източник, намиращ се в Европейския съюз или андска държава, подписала настоящото споразумение, на чиято територия те пребивават временно; и
 в)
 не се занимават с предоставянето на услуга в рамките на договор, сключен между юридическо лице, което няма търговско присъствие в Европейския съюз или в андска държава, подписала настоящото споразумение, на чиято територия лице на краткосрочно посещение със стопанска цел пребивава временно, и потребител от Европейския съюз или андска държава, подписала настоящото споразумение.
 2. В случаите, когато е разрешено, влизането и временното пребиваване на територията на страна по споразумението на посетителите на краткосрочно посещение от друга страна по споразумението е с продължителност, непревишаваща деветдесет дни за всеки дванадесетмесечен период.
 ГЛАВА 5
 Нормативна уредба
 Раздел 1
 Разпоредби с общо приложение
 Член 129
 Взаимно признаване
 1. Никоя от разпоредбите на настоящия дял не е пречка страна по споразумението да изисква от физическите лица необходимите квалификации и/или професионален опит, изисквани на територията на страната по споразумението, в която се предоставя услугата, за съответния сектор на стопанска дейност.
 2. Страните по споразумението насърчават съответните професионални организации на тяхна територия съвместно да разработват и предоставят на Комитета по търговията препоръки относно взаимното признаване, за целите на цялостното или частично изпълнение от страна на инвеститорите и доставчиците на услуги на критериите, прилагани от всяка страна по споразумението по отношение на одобряването, лицензирането, работата и сертифицирането на инвеститори и доставчици на услуги, по-специално в сектора на професионалните услуги.
 3. След като получи препоръка по параграф 2, Комитетът по търговията я разглежда в разумен срок с цел да определи дали е съвместима с настоящото споразумение.
 4. Когато Комитетът по търговията е установил по реда на параграф 3, че някоя препоръка е съвместима с настоящото споразумение и е налице достатъчна степен на съответствие между съответните разпоредби на страните по споразумението, с оглед на изпълнението на препоръката страните по споразумението договарят посредством компетентните си органи споразумение относно взаимното признаване на изискванията, квалификациите, лицензите и други разпоредби.
 5. Всяко споразумение, постигнато съгласно параграф 4, трябва да е в съответствие със съответните разпоредби на Споразумението за СТО, и по-специално с член VII от ГАТС.
 Член 130
 Прозрачност и разгласяване на поверителна информация
 1. Всяка от страните по споразумението:
 а)
 своевременно отговаря на всички искания, отправени от другата страна по споразумението, за предоставяне на конкретна информация относно всяка


text:
от нейните мерки с общо приложение или международни споразумения, които се отнасят до настоящия дял или го засягат; и
 б)
 създава един или няколко информационни центрове, които да предоставят, при поискване, конкретна информация за инвеститорите и доставчиците на услуги от съответната друга страна, по всички въпроси, посочени в буква а). Тези информационни центрове са изброени в приложение X (Информационни центрове относно търговията с услуги, установяването и електронната търговия). Не е необходимо информационните центрове да бъдат депозитари на законови и подзаконови актове.
 2. Никоя от разпоредбите в настоящия дял не изисква от която и да е страна по споразумението да предоставя поверителна информация, чието разгласяване би възпрепятствало правоприлагането или въобще би противоречало на обществения интерес, или би накърнило законни търговски интереси на отделни публични или частни предприятия.
 Член 131
 Вътрешно законодателство
 1. В сектори, в които са поети специфични задължения, всяка страна по споразумението гарантира, че всички мерки с общо приложение, попадащи в обхвата на настоящия дял, се изпълняват по разумен, обективен и безпристрастен начин.
 2. Когато се изисква разрешение за предоставянето на дадена услуга или за установяване, за които е поето специфично задължение, в разумен срок след подаването на заявление, считано за пълно съгласно вътрешните законови и подзаконови разпоредби, компетентните органи на съответната страна по споразумението уведомяват заявителя за своето решение по заявлението. По искане на заявителя компетентните органи на страната по споразумението предоставят без необосновано забавяне информация относно статуса на заявлението.
 3. Всяка страна по споразумението поддържа или създава общи, арбитражни или административни съдилища или процедури, които, при искане от засегнат инвеститор или доставчик на услуги, осъществяват своевременен контрол, а в обосновани случаи предоставят целесъобразна защита срещу административни актове, засягащи установяването, трансграничното предоставяне на услуги или временното присъствие на физически лица със стопанска цел. Когато подобни процедури не са независими от органа, оправомощен да приема съответния административен акт, страните по споразумението гарантират, че процедурата в действителност осигурява обективен и безпристрастен контрол.
 4. След необходимите консултации между страните по споразумението настоящият член се изменя по целесъобразност, така че настоящият дял да включва резултатите от всички преговори съгласно член VI.4 от ГАТС или подобни преговори, проведени в рамките на други многостранни форуми, в които страните по споразумението участват, след като произтичащите от това задължения влязат в сила.
 5. До приключването на преговорите съгласно член VI.4 от ГАТС, в съответствие с посоченото в параграф 4, нито една от страните по споразумението не може да прилагат изисквания, процедури и технически стандарти за лицензиране и квалификация, които обезсилват или накърняват техните специфични задължения по начин, който:
 а)
 не отговаря на критериите, посочени в член VI.4, букви a), б), в) от ГАТС; и
 б)
 не може разумно да е бил очакван от тази страна по споразумението в момента, когато са били поети специфичните задължения.
 6. При установяване на обстоятелството дали дадена страна по споразумението изпълнява своите задължения съгласно параграф 5 трябва да се вземат под внимание международните стандарти на съответните международни организации (40), прилагани от тази страна.
 Раздел 2
 Компютърни услуги
 Член 132
 Договорености относно компютърните услуги
 Доколкото търговията с компютърни услуги е либерализирана съгласно


text:
глава 2 (Установяване), глава 3 (Трансгранично предоставяне на услуги) и глава 4 (Временно присъствие на физически лица със стопанска цел), страните се присъединяват към посочените по-нататък договорености:
 а)
 код 84 CPC, използван за описание на компютърните и свързаните с тях услуги, обхваща основните дейности, използвани за предоставяне на всички компютърни и свързани с тях услуги: компютърни програми, определяни като набор от инструкции, необходими за осигуряване на функционирането и взаимодействието между компютрите (в това число разработването и прилагането на такива програми), обработка и съхранение на данни и свързани услуги, като консултантски услуги и услуги по обучение на персонала на клиентите. Технологичният напредък доведе до нараснало предлагане на такива услуги като набор или пакет от свързани услуги, който може да включва част от или всички тези основни дейности. Например всеки един от видовете услуги уеб/домейн-хостинг, извличане на данни и изчислителни услуги по технологията GRID се състои от комбинация от основни дейности по предоставяне на компютърни услуги;
 б)
 независимо от това дали се предоставят посредством мрежа, включително по интернет, компютърните и свързаните с тях услуги включват всички услуги, при които се предоставят:
 i)
 консултантски услуги, разработване на стратегии, анализ, планиране, спецификация, дизайн, развитие, инсталиране, внедряване, интегриране, тестване, откриване и отстраняване на неизправности, актуализация, техническа поддръжка, техническа помощ или управление на или в полза на компютри или компютърни системи;
 ii)
 компютърни програми, определени като набори от инструкции, необходими за осигуряване на функционирането и взаимодействието между компютрите (в самите тях и помежду им), плюс консултантски услуги, разработване на стратегии, анализ, планиране, спецификация, дизайн, развитие, инсталиране, внедряване, интегриране, тестване, откриване и отстраняване на неизправности, актуализация, адаптиране, техническо обслужване, поддръжка, техническа помощ, управление или употреба на или за компютърни програми;
 iii)
 обработка, съхранение, хостинг на данни или услуги по поддържане на бази данни;
 iv)
 техническо обслужване и ремонт на офис оборудване и техника, в това число и на компютри; или
 v)
 услуги по обучение на персонала на клиенти във връзка с компютърни програми, компютри или компютърни системи, некласифицирани другаде;
 в)
 компютърните и свързаните с тях услуги дават възможност за предоставяне на други услуги (например банкиране) чрез електронни и други средства. Въпреки това съществува важно разграничение между създаващата възможността услуга (например уеб хостинг или хостинг на приложения) и съдържанието или същинската услуга, която се предоставя с електронни средства (например банкиране). В такива случаи съдържанието или същинската услуга не попада в обхвата на код 84 по CPC.
 Раздел 3
 Пощенски и куриерски услуги
 Член 133
 Приложно поле
 В настоящия раздел се определят принципите на нормативната уредба на всички пощенски и куриерски услуги, по които са поети задължения по реда на глава 2 (Установяване), глава 3 (Трансгранично предоставяне на услуги) и глави 4 (Временно присъствие на физически лица със стопанска цел).
 Член 134
 Определения
 За целите на настоящия раздел и на глава 2 (Установяване), глава 3 (Трансгранично предоставяне на услуги) и глава 4 (Временно присъствие на физически лица със стопанска цел):
 —
 „индивидуален лиценз“ означава разрешение, концесия или друг вид разрешително, предоставено на отделен доставчик от регулаторен орган, което се изисква преди предоставянето на дадена услуга; и
 —
 „универсална услуга“


text:
означава постоянното предоставяне на пощенска услуга с уточнено качество на всички точки от територията на дадена страна по споразумението на достъпни цени за всички потребители.
 Член 135
 Предотвратяване на антиконкурентни практики в сектора на пощенските и куриерските услуги
 В съответствие с разпоредбите на дял VIII (Конкуренция) всяка страна по споразумението приема или поддържа подходящи мерки с цел да попречи на доставчиците, които самостоятелно или колективно са в състояние съществено да въздействат на условията за участие (по отношение на цената и предлагането) на съответния пазар на пощенски и куриерски услуги в резултат на своята позиция на пазара, да предприемат или поддържат антиконкурентни практики.
 Член 136
 Универсална услуга
 Всяка страна по споразумението има правото да определя вида на задължението за универсална услуга, което желае да приеме или поддържа. Това задължение не се счита само по себе си за антиконкурентно, при условие че се управлява по прозрачен, недискриминационен и неутрален по отношение на конкуренцията начин и не са по-обременяващи от необходимото за вида универсална услуга, определена от страната по споразумението.
 Член 137
 Индивидуални лицензи
 1. Дадена страна по споразумението може да изисква индивидуален лиценз само за услуги, които попадат в обхвата на определението за универсална услуга (41).
 2. Когато дадена страна по споразумението изисква индивидуален лиценз, следната информация се оповестява публично:
 а)
 всички критерии за лицензиране и срокът, който обикновено е необходим за приемане на решение по заявлението за лиценз; и
 б)
 условията на индивидуалните лицензи.
 3. Когато дадена страна по споразумението откаже индивидуален лиценз, тя по искане на заявителя му съобщава основанията за отказа. Всяка страна по споразумението установява или поддържа— в зависимост от случая — процедура за обжалване или контрол от независим орган (42). Тези процедури следва да бъдат прозрачни, недискриминационни и основани на обективни критерии.
 Член 138
 Независимост на регулаторните органи
 Регулаторните органи са юридически самостоятелни и не се отчитат пред който и да било доставчик на пощенски и куриерски услуги. Решенията на регулаторните органи, както и прилаганите от тях процедури, са безпристрастни по отношение на всички участници на пазара.
 Раздел 4
 Далекосъобщителни услуги
 Член 139
 Приложно поле
 Настоящият раздел определя принципите на нормативната уредба на далекосъобщителни услуги, различни от телевизионно и радиоразпръскване (43), по които са поети задължения по реда на глава 2 (Установяване), глава 3 (Трансгранично предоставяне на услуги) и глава 4 (Временно присъствие на физически лица със стопанска цел) (44)
 (45).
 Член 140
 Определения
 За целите на настоящия раздел:
 —
 „основни далекосъобщителни съоръжения“ означава съоръжения на обществена далекосъобщителна преносна мрежа и услуга (46), които:
 а)
 се предоставят изключително или основно от един или от ограничен брой доставчици; и
 б)
 не може да бъде икономически или технически заместено по приемлив начин за предоставянето на услуга.
 —
 „взаимно свързване“ означава свързването с доставчици, осигуряващи далекосъобщителни преносни мрежи или услуги (47), с цел да се позволи на потребителите на даден доставчик да общуват с потребителите на друг доставчик и да имат достъп до услугите, предоставяни от друг доставчик;
 —
 „основен доставчик“ е доставчик в далекосъобщителния сектор, който има способността съществено да въздейства на условията за участие (по отношение на цената


text:
и предлагането) на съответния пазар на далекосъобщителни услуги в резултат на контрол върху основно оборудване или използването на своето положение на пазара;
 —
 „регулаторен орган“ означава органът или органите в сектора на далекосъобщенията, на който(които) е възложено регулирането на далекосъобщителните услуги, посочени в настоящия раздел; и
 —
 „далекосъобщителни услуги“ означава всички услуги, състоящи се в предаването и приемането на електромагнитни сигнали, като се изключва стопанската дейност, изразяваща се в предоставяне на съдържание, за чието предаване са необходими далекосъобщителни средства;
 Член 141
 Защитни мерки в областта на конкуренцията по отношение на основните доставчици
 В съответствие с разпоредбите на дял VIII (Конкуренция), всяка страна по споразумението въвежда или поддържа подходящи мерки с цел да се попречи на доставчици, които самостоятелно или колективно се явяват основен доставчик, да участват във или да продължават антиконкурентни практики. Антиконкурентните практики включват по-специално:
 а)
 участие в антиконкурентно кръстосано субсидиране или в свиване на маржовете (48);
 б)
 използване на получена от конкурентите информация с антиконкурентни последици; както и
 в)
 несвоевременно предоставяне на други доставчици на услуги на основна техническа информация за основни съоръжения и информация, която е от значение за търговската дейност и която им е необходима, за да предоставят услуги.
 Член 142 (49)
 Допълнителни задължения на основните доставчици
 1. Съгласно съответното вътрешно законодателство и процедури, установени от всяка страна по споразумението, когато е целесъобразно, регулаторният орган от всяка страна по споразумението налага на основните доставчици:
 а)
 задължение за прозрачност по отношение на взаимното свързване и/или достъпа. В случите, когато основен доставчик има задължения да не допуска дискриминация, както е предвидено в буква б), регулаторният орган може да изиска от основния доставчик да публикува примерна оферта, която да бъде достатъчно необвързваща, за да гарантира, че от доставчиците не се изисква да плащат за съоръжения, които не са необходими за исканата услуга. Тази примерна оферта включва също така разбивка по компоненти съобразно пазарните потребности и свързаните с тях условия, включително цени;
 б)
 задължение за недопускане на дискриминация във връзка с взаимното свързване и/или достъпа:
 i)
 за да гарантира, че основните доставчици на нейна територия прилагат равни условия при равностойни обстоятелства към други доставчици на далекосъобщителни услуги от друга страна по споразумението, предоставящи равностойни услуги; и
 ii)
 за услуги и информация за други доставчици при същите условия и със същото качество като тези за техните собствени услуги или тези на техни дъщерни дружества или партньори;
 в)
 задължения във връзка с възстановяването на разходите и ценовия контрол, включително задължения за разходоориентираност на цените и задължения във връзка със системите за отчитане на разходите при предоставянето на определени видове взаимно свързване и/или достъп; и
 г)
 задължения да изпълняват разумни искания от доставчиците от другата страна по споразуменията за достъп и използване на специфични мрежови компоненти и свързани с тях съоръжения, inter alia, в случаите, когато регулаторният орган смята, че отказът на достъп или необосновани условия със сходен ефект биха попречили на възникването на устойчив конкурентен пазар на дребно или не биха били в интерес на крайните потребители.
 2. Съгласно параграф 1, буква г) от основните доставчици може да се изисква, inter alia:


text:
а)
 да предоставят на трети лица достъп до специфични мрежови компоненти и/или съоръжения;
 б)
 да водят добросъвестно преговорите с предприятията, които искат достъп;
 в)
 да предоставят определени услуги на едро за препродажба от трети лица;
 г)
 да предоставят достъп до технически интерфейси, протоколи или други ключови технологии, които са необходими за осигуряването на оперативна съвместимост на услугите и които позволяват при поискване взаимно свързване в допълнителни точки, различни от крайните точки на мрежата, предлагани на мнозинството потребители при заплащане на такси, които отразяват разходите по изграждането на необходимите допълнителни съоръжения;
 д)
 да предоставят съвместно ползване на обекти или други форми за съвместно ползване на съоръжения, включително проводи, сгради или стълбове;
 е)
 да предоставят определени услуги за осигуряване на оперативна съвместимост по цялата верига на услугите от доставчика до крайния потребител, включително съоръжения за услуги в интелигентни мрежи или роуминг в мобилни мрежи; и
 ж)
 да осигуряват взаимно свързване между мрежи или мрежови съоръжения.
 Член 143
 Регулаторни органи
 1. Регулаторните органи в сектора на далекосъобщителните услуги са юридически самостоятелни и функционално независими от който и да е доставчик на далекосъобщителни услуги.
 2. Регулаторният орган разполага с достатъчни правомощия за регулиране на сектора. Функциите, които трябва да изпълнява регулаторният орган, се оповестяват публично по леснодостъпен и ясен начин, по-специално в случаите, когато с тези функции са възложени на повече от един орган.
 3. Решенията на регулаторните органи и използваните от него процедури са прозрачни и безпристрастни по отношение на всички участници на пазара.
 4. Доставчик, засегнат от определено решение на регулаторен орган на Колумбия, има право да го обжалва по административен или съдебен ред, в зависимост от случая, пред орган, който е независим от регулаторния орган.
 5. Доставчик, засегнат от определено решение на регулаторен орган на Перу или ЕС страната по споразумението, има право да го обжалва пред независим от страните по спора орган по обжалванията, който може да е съдебен или несъдебен.
 6. Когато органът на Перу по обжалванията не е съдебен, неговите решения винаги се мотивират писмено и подлежат на контрол от безпристрастен и независим съдебен орган. Решенията, приети от органи за съдебен контрол или от органи по обжалванията на дадена страна по споразумението, се изпълняват ефективно.
 Член 144
 Разрешение за предоставяне на далекосъобщителни услуги
 1. Страните по споразумението полагат усилия да прилагат опростени процедури при издаването на разрешение за предоставяне на далекосъобщителни услуги.
 2. В съответствие с вътрешното законодателство на всяка страна по споразумението може да се изисква разрешение (50) с цел справянето с проблеми, свързани с разпределението на номерата и честотите. Условията за издаване на такова разрешение се оповестяват публично.
 3. В случаите, когато е необходимо разрешение:
 а)
 всички критерии за предоставянето на разрешение и разумният срок, който обичайно е необходим за приемане на решение по заявление за разрешение, се оповестяват публично;
 б)
 основанията за отказ за предоставяне на разрешение се съобщават на заявителя в писмена форма при поискване;
 в)
 в случай на необоснован отказ за предоставяне на разрешително заявителят има право да оспори решението по съдебен или административен ред съгласно вътрешното законодателство на съответната страна по споразумението;


text:
г)
 размерът на таксите за предоставяне на разрешение от дадена страна по споразумението не превишава административните разходи, които обичайно се правят при управлението, контрола и прилагането на съответното разрешение (51).
 Член 145
 Взаимно свързване
 1. Всяка страна по споразумението гарантира, че всеки доставчик, който има разрешение да предоставя далекосъобщителни услуги на нейната територия, има правото да договаря взаимно свързване с други доставчици на обществени далекосъобщителни мрежи и услуги. Взаимно свързване следва по принцип да бъде договорено въз основа на търговски преговори между заинтересованите доставчици.
 2. Регулаторните органи на всяка страна по споразумението изискват от доставчиците, които придобиват информация от друг доставчик по време на процеса на договаряне на формалностите по взаимно свързване, да ползват тази информация единствено за целите, за които тя е предоставена, и да зачитат по всяко време поверителността на предаваната или съхранявана информация.
 3. Във всяка технически пригодна точка в мрежата се осигурява взаимно свързване с основен доставчик. Взаимно свързване се предоставя:
 а)
 при недискриминационни условия (включително технически стандарти и спецификации) и цени, и при качество, което е не по-лошо от осигуряваното за собствените им подобни услуги, за подобни услуги на несвързани доставчици на услуги или за собствените им дъщерни дружества или други свързани лица;
 б)
 своевременно, по ред и условия (включително технически стандарти и спецификации) и разходно ориентирани цени, които са прозрачни, разумни, вземат предвид икономическата осъществимост и са необвързани в достатъчна степен, така че доставчикът да не трябва да заплаща за мрежови компоненти и съоръжения, които не са му необходими за предоставяната услуга; и
 в)
 при поискване, при допълнителни точки освен мрежовите крайни точки, предлагани на мнозинството потребители — при заплащане на такси, които отразяват разходите за изграждане на необходимите допълнителни съоръжения.
 4. Всяка страна по споразумението гарантира, че процедурите, приложими за взаимно свързване с основен доставчик, се оповестяват публично.
 5. Всяка страна изисква основните доставчици да оповестяват публично своите споразумения за взаимно свързване или своите примерни оферти за взаимно свързване.
 6. Всяка страна по споразумението гарантира, че доставчик на услуги, който иска взаимно свързване с основен доставчик, може по всяко време или след изтичането на публично оповестен разумен срок да сезира независим вътрешен орган, който може да бъде посоченият в член 143 регулаторен орган, с оглед на разрешаването на спорове относно подходящия ред, условия и цени за взаимно свързване в разумен срок.
 Член 146
 Ограничени ресурси
 Всяка страна по споразумението гарантира, че всяка процедура за разпределението и използването на ограничени ресурси, включително честоти, номера и права на ползване, се провежда по обективен, навременен, прозрачен и недискриминационен начин. Текущото положение с разпределените честотни ленти се оповестява публично, но не се изисква подробно посочване на честотите, разпределени за специално ползване от органите на държавно управление.
 Член 147
 Универсална услуга
 1. Всяка страна по споразумението има правото да определя вида на задълженията за универсална услуга, които желае да въведе или поддържа.
 2. Задълженията, посочени в параграф 1, не се считат сами по себе си за антиконкурентни, при условие че се управляват по прозрачен, обективен и недискриминационен начин. Управлението на такива задължения се извършва по неутрален по отношение